《题谢节母篝灯刻子图》
清代·周在镐

谢子我契友，耿介世罕偶。视我一副图，珠玉满卷首。

图以课子名，嘱我题其后。披图玩再三，知君有贤母。

君本是少孤，庭训未亲受。母曰父有言，书香宜世守。

我自丧汝父，纺织不离手。汝乃是男儿，父薪当荷负。

日从名师游，学饱窥二酉。夜为日之馀，董言还记否。

寸阴如拱璧，虚掷谁之咎。继晷膏可焚，青灯味耐久。

机声和书声，轧轧寒侵肘。冷露滴茅茨，清风款户牖。

残月落三更，光芒寒星斗。谢子当斯时，图书拥左右。

母顾为欢颜，我儿孝足取。自古贤母氏，竞推欧与柳。

画荻继丸熊，名并垂不朽。

作者简介：字颂武，廪贡生，课徒自给，年六十馀卒。